text: Sønderjyske plukker fjerene af den nordjyske høg
  09 april 2016 kl. 04.54
  Med en udesejr i Frederikshavn har Sønderjyske gode chancer for at vinde bronzemedaljerne.
  Det blev ikke til en finaleplads i dette års slutspil, men måske er der alligevel lidt metal på vej til Vojens.
  Med en 3-2 sejr over Frederikshavn White Hawks kan Sønderjyske med minimum uafgjort i søndagens returkamp  få overrakt bronze.
  Sønderjyske skøjtede ellers efter frederikshavnerne det meste af kampen og var bagud både 1-0 og 2-1.
  Men på to scoringer af Mads Lund og Michael Eskesen vendte Sønderjyske kampen i 3. periode.
  Kampen om bronzemedaljerne spilles bedst af to kampe og derfor skal der findes en samlet vinder i kampen på søndag i Vojens.
  
  